Nariadenie Rady (EHS) č. 2580/78
z 31. októbra 1978,
ktorým sa predlžuje hospodársky rok 1977/78 pre olivový olej, ktorým sa ustanovujú osobitné opatrenia pre tento sektor a ktorým sa mení a dopĺňa nariadenie (EHS) č. 878/77 o výmenných kurzoch uplatniteľných v poľnohospodárstve
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady č. 129 o hodnote účtovnej jednotky a výmenných kurzoch, ktoré sa uplatnia na účely spoločnej poľnohospodárskej politiky [1], naposledy zmenené a doplnené nariadením (EHS) č. 2543/73 [2], najmä na jeho článok 3,
so zreteľom na nariadenie Rady č. 136/66/EHS z 22. septembra 1966 o ustanovení spoločnej organizácie trhu s olivovým olejom a tukmi [3], naposledy zmenené a doplnené nariadením (EHS) č. 1562/78 [4], najmä na jeho článok 36,
so zreteľom na nariadenie Rady č. 162/66/EHS z 27. októbra 1966 o obchode s olejmi a tukmi medzi spoločenstvom a Gréckom [5], najmä na jeho článok 10,
so zreteľom na návrh Komisie,
so zreteľom na stanovisko Monetárneho výboru,
keďže v zmysle článku 4 ods. 3 nariadenia č. 136/66/EHS hospodársky rok pre olivový olej začína každý rok 1. novembra; keďže od 1. novembra 1978 nariadenie (EHS) č. 1562/78 mení a dopĺňa vo viacerých aspektoch spoločnú organizáciu trhu s olivovým olejom;
keďže nie je možné, aby sa včas prijali všetky ustanovenia potrebné na zavedenie nových opatrení; keďže sa preto hospodársky rok 1977/78 predĺži na obdobie nevyhnutne potrebné na prijatie týchto ustanovení a vykonanie nariadenia (EHS) č. 1562/78 sa náležite posunie;
keďže sa počas predĺženého obdobia zachová situácia, ktorá tu bola v októbri 1978;
keďže v závislosti na zavádzaní nových opatrení kvôli poplatkom na dovozy sa počas predĺženého obdobia zabezpečí zachovanie, podľa možností, systému stanovenia poplatkov prostredníctvom verejnej súťaže v zmysle nariadení (EHS) č. 2843/76 [6] a (EHS) č. 2844/76 [7], v znení nariadenia (EHS) č. 2361/77 [8];
keďže sa článkom 2a nariadenia Rady (EHS) č. 878/77 z 26. apríla 1977 o výmenných kurzoch, ktoré sa uplatnia v poľnohospodárstve [9], naposledy zmenené a doplnené nariadením (EHS) č. 976/78 [10], medzi iným ustanovuje, že nové reprezentatívne kurzy pre meny členských štátov pre olivový olej sa uplatnia od začiatku hospodárskeho roku 1978/79;
keďže predĺženie hospodárskeho roka odložením uplatnenia týchto nových kurzov môže mať nežiadúce následky pre výrobcov; keďže pre nápravu tejto chyby sa ustanoví, že sa tieto kurzy uplatnia od 1. novembra 1978,
PRIJALA TOTO NARIADENIE:
Článok 1
V druhom pododseku článku 3 nariadenie (EHS) č. 1562/78 sa dátum "1. novembra 1978" nahrádza dátumom "1. januára 1979".
Článok 2
Odlišne od tretieho odseku článku 4 nariadenia č. 136/66/EHS, hospodársky rok 1977/78 pre olivový olej sa končí 31. decembra 1978 a hospodársky rok 1978/79 sa začína 1. januára 1979.
Článok 3
Mesačné navýšenia uplatniteľné pre október 1978 zostávajú účinnými počas obdobia, o ktoré sa hospodársky rok 1977/78 predlžuje.
Článok 4
Odlišne od nariadení č. 136/66/EHS a č. 162/66/EHS, poplatky na dovozy olivového oleja možno stanoviť počas obdobia, o ktoré sa hospodársky rok 1977/78 predlžuje, podľa nariadení (EHS) č. 2843/76 a (EHS) č. 2844/76.
Článok 5
1. Článok 2a ods. 2 písm. g) nariadenia (EHS) č. 878/77 sa nahrádza týmto textom:
"g) okrem uvedeného v písmenách h) a i), hospodársky rok pre ostatné výrobky, ktorý sa ešte nezačal v deň nadobudnutia účinnosti tohto nariadenia, od začiatku hospodárskeho roku 1978/79;"
.
2. K článku 2a ods. 2 uvedeného nariadenia sa pridáva toto písmeno:
"i) pre olivový olej od 1. novembra 1978"
.
Článok 6
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Luxemburgu 31. októbra 1978